Snimak na kom se vidi kako dva pitbul terijera krvoločno napadaju psa lutalicu, nahuškani od strane monstruma koji snima krvavi pir, preplavio je društvene mreže ovih dana. Članovi Udruženja za zaštitu životinja Novi Sad - SPANS otkrili su da se radi o Danijelu M. iz Srpske Crnje i najavili krivičnu prijavu protiv njega, zbog čega im je on zapretio da će proći isto kao nesrećna životinja.

U uznemirujućem videu je zabeleženo kako Danijel M. svoja dva psa huška na lutalicu, na koju oni brutalno kidišu rastržući je zubima, dok bespomoćna životinja cvili. Vlasnik razjarenih pasa pohvalio se videom na svom profilu na Fejsbuku, posle čega je usledila rekacija Udruženja za zaštitu životinja Novi Sad - SPANS. Aktivisti su uz snimak su objavili i identitet brutalnog vlasnika.

Ovo je izazvalo buru komentara, a oglasio se i sam Danijel M, koji je zapretio aktivistima da će proći "kao pas na snimku" i upozorio da on "nema samo ta dva kera". U komentarima je napisao i "da mu niko ništa ne može" i na nacionalnoj osnovi vređao sve koji su osudili njegov čin.

Iz Udruženja su najavili da će podnećeti krivičnu prijavu za zlostavljanje i ubistvo psa.

"Takođe ćemo postaviti i primerak prijave, tako da i ostali građani mogu da urade isto. Jasno je da smo svi potreseni od sinoć i molimo sve da ostanu udruženih snaga, da se izborimo da se ovo više ne ponovi", navodi se na Fejsbuk stranici Udruženja za zaštitu životinja Novi Sad - SPANS.